钦定古今图书集成/明伦汇编/官常典/第358卷 > 林润
## 钦定古今图书集成/明伦汇编/官常典/第358卷 > 林润

按《明外史》本传：“润字若雨，莆田人。嘉靖三十五年进
士。授临川知县。以事之南丰，寇猝至，为画计郤之，征
授南京御史。严世蕃置酒召润，润谈辩风生，世蕃心
惮之。既罢，属客谓之曰：‘严侍郎谢君，无刺当世事’。润
到官，首论祭酒沈坤擅杀人，置之理。已，劾副都御史
鄢懋卿五罪，严嵩庇之不问。伊王典楧不道，数遭论”
列，不悛。润复纠之。典、楧累奏辨，诋润挟私。部科交章
论王抗朝命，胁言官世蕃纳其贿，下诏责让而已。润
因言“宗室繁衍，岁禄不继，请亟议变通。”帝为下所司
集议。会帝用邹应龙言，戍世蕃雷州，其党罗龙文浔
州。世蕃留家不赴。龙文一诣戍所，即逃还徽州。数往
来江西，与世蕃计事。四十三年冬，润按视江防，廉得
其状，驰疏言：“臣巡视上江，备访江洋群盗悉窜入逃
军罗龙文、严世蕃家。龙文十筑深山，乘轩衣蟒，有负
险不臣之心。而世蕃日夜与龙文诽谤时政，摇惑人
心。近假名治第，招集勇士至四千馀人。道路恟惧，咸
谓变且不测。乞早正刑章，以绝祸本。”帝大怒，即诏润
逮捕送京师。世蕃子绍庭官锦衣，闻命急报世蕃，使
诣戍所。方二日，润已驰至。世蕃猝不及赴，乃械以行。
龙文亦从梧州捕至，遂尽按二人诸不法事，二人竟
伏诛。润寻擢南京通政司参议，历太常寺少卿。隆庆
元年，以右佥都御史巡抚应天诸府。属吏慑其威名，
咸震栗。润至，则持宽平，多惠政，吏民皆悦服。居三年，
卒官，年甫四十。润乡郡。兴化陷，倭特疏请蠲复三年，
发帑金贿恤，乡人德之。丧归，遮道四十里为位祭哭
凡三日。